text: Havearkitekt som lokkemiddel
  15 februar 2013 kl. 11.41
  Kolding kummune lokker grundkøbere med, at de får en gratis havearkitekt med i en eventuel handel.
  Det er ikke småting nogle kommuner gør for at komme af med deres ledige grunde. Det oplyser P4 Trekanten, DR i Vejle.
  Køb en grund hos os og få en havearkitekt til op mod 10.000 kr. med oveni. Sådan lyder det tilbud Kolding frister de 10 første grund-købere med.
  Det fortæller områdechef Merete Dissing Pedersen.
  - Man vil kunne få en plan over, hvordan man kan få indrettet sin have bedst muligt. Eventuelt som vedligeholdesfri have, siger hun.
  Hun regner med at de første ti grunde kommer til at gå som varmt brød.
  Sidste år tilbød Kolding kommune, at man kunne få en indretningsarkitekt med i handelen. Og det var en stor succes, fortæller Merete Dissing Pedersen.
  Kommunalforsker Roger Buch mener ikke at den slags salgsmetoder er særlig udbredt i den kommunale verden. Og han mener iøvrigt ikke det har nogen effekt.
  - En havearkitekt til 10.000 kr. vil ikke kunne få folk til at flytte fra den ene kommune til den anden, siger han.
  Hos Kommunernes Landsforening har man ingen kommentarer til Koldings salgsmetoder.
  